ET Euroopa Liidu Teataja L 54/21

EFTA JÄRELEVALVEAMETI OTSUS

nr 226/06/COL,

19. juuli 2006,

toetatavate piirkondade kaardi ja toetuse määrade kohta (Norra)

EFTA JÄRELEVALVEAMET, (1)

võttes arvesse Euroopa Majanduspiirkonna lepingut, (2) eriti selle artikleid 61–63 ja protokolli nr 26,

võttes arvesse EFTA riikide vahelist järelevalveameti ja kohtu asutamist käsitlevat lepingut, (3) eriti selle artiklit 24,

võttes arvesse järelevalve- ja kohtulepingu protokolli nr 3 I osa artikli 1 lõiget 3 ja II osa artikli 4 lõiget 3,

võttes arvesse järelevalveameti suuniseid (4) EMP lepingu artiklite 61 ja 62 rakendamiseks ja tõlgendamiseks, eriti selle peatükki 25.B „Regionaalabi 2007–2013”,

ning arvestades järgmist:

I. FAKTID

1. Menetlus

Kuningliku Valitsushalduse ja Reformiministeeriumi 12. juunil 2006 saadetud kirjas, mille järelevalveamet sai ja registreeris 12. juunil 2006 (toiming nr 377954), teavitasid Norra ametiasutused vastavalt järelevalve- ja kohtulepingu protokolli nr 3 artikli 1 lõikele 3 Norras 1. jaanuarist 2007 kuni 31. detsembrini 2013 kohaldatavatest uuest toetatavate piirkondade kaardist ja toetuse määradest.

2. Taust

Järelevalveamet teatas Norra ametiasutustele 6. aprillil 2006 Norra esindusele Euroopa Liidu juures saadetud kirjas (toiming nr 369211), et ta on vastu võtnud uued regionaalabi suunised aastateks 2007–2013 ning et need moodustavad riigiabi suuniste uue peatüki 25.B.

Lisaks sellele tegi järelevalveamet järelevalve- ja kohtulepingu protokolli nr 3 artikli 1 lõike 1 alusel Norra ametiasutustele ettepaneku kiita heaks riigiabi suuniste peatükis 25.B.8 sätestatud vajalikud meetmed. (5)

Norra esinduse Euroopa Liidu juures 10. mai 2006 kirjas, mille järelevalveamet sai ja registreeris 11. mail 2006 (toiming nr 373737), nõustusid Norra ametiasutused ettepanekuga kiita vajalikud meetmed heaks.

Riigiabi suuniste uues peatükis 25.B on sätestatud, et riiklikku investeerimisabi võib anda teatavate ebasoodsate piirkondade majanduse arendamiseks. Sellise toetuse andmiseks peavad EFTA riigid esitama järelevalveametile toetatavate piirkondade kaardi ning järelevalveamet peab selle heaks kiitma.

Kaardile kandmise tingimustele vastavad hõredalt asustatud piirkonnad, kus elab alla 12,5 elaniku ruutkilomeetri kohta, mis on algselt määratletud NUTS III tasandina. (6) Kuid toetatavate piirkondade määratlemisel on lubatud siiski ka teatav paindlikkus. Ka NUTS III tasandi piirkondade osad võivad vastata tingimustele, kui need piirkonnad on hõredalt asustatud, kui toetatavate piirkondade kogu rahvaarv selle tulemusel ei suurene ja kui need külgnevad NUTS III tasandi piirkondadega, mis vastavad hõreasustuse tingimustele.

3. Esitatud kaardi kirjeldus

3.1. Geograafiliste üksuste valimise metoodika ja üksuste ulatus

Norras vastavad NUTS III tasandi piirkondadele maakonnad ja V tasandi piirkondadele vallad. Norras on praegu 19 maakonda ja 431 valda. (7)

Norras on üheksa NUTS III tasandi piirkonda, kus elab alla 12,5 elaniku ruutkilomeetri kohta. Need on järgmised maakonnad: Finnmark, Troms, Nordland, Nord-Trøndelag, Sogn og Fjordane, Hedmark, Oppland, Telemark ja Aust-Agder.

Ettepaneku kohaselt on regionaalabikõlblikud neli tervet NUTS III tasandi piirkonda – Finnmark, Troms, Nordland ja Sogn og Fjordane.

Ülejäänud viie hõredalt asustatud maakonna (Nord-Trøndelag, Hedmark, Oppland, Telemark ja Aust-Agder) puhul on tehtud ettepanek kanda kaardile vaid maakonna osad.

Norra ametiasutused on seisukohal, et rangelt NUTS III tasandil põhinev regionaalabi kaart ei kajasta reaalselt Norra piirkondlikke probleeme, mis on seotud hõreda asustuse, klimaatiliste tingimuste ja majandusliku halvemusega. Seepärast on Norra ametiasutused teinud paindlikkuse eeskirjadele vastava ettepaneku jätta viie hõredalt asustatud maakonna hulgast välja teatavad osad, millele regionaalabi andmist ei peeta vajalikuks ning kanda kaardile hõreasustuse tingimustele vastavad „NUTS III tasandi üksuste osad”, mis asuvad tihedama asustusega NUTS III tasandi piirkondade naabruses. See võimaldab Norra ametiasutustel jätta välja „tugevad” vallad maakondades, mis vastavad hõreasustuse tingimustele ning kanda kaardile „nõrgad” vallad maakondades, mis ei vasta nendele tingimustele.

Tabelis 1 on esitatud piirkonnad, mille Norra ametiasutused on välja jätnud hõreasustuse tingimustele vastavate NUTS III tasandi piirkondade hulgast.

Tabel 1

Maakond Vallad Nord-Trøndelag Stjørdal, Levanger Aust-Agder Iveland, Birkenes, Froland, Lillesand, Arendal, Grimstad Telemark Bamble, Siljan, Skien, Porsgrunn Oppland Gran, Lunner, Jevnaker, Vestre Toten, Østre Toten, Gjøvik, Lillehammer, Øyer Hedmark Elverum, Sør-Odal, Nord-Odal, Stange, Løten, Ringsaker, Hamar

Kaardilt välja jäetud piirkondades elab kokku 445 006 inimest.

Tabelis 2 on toodud Norra ametiasutuste poolt paindlikkuse eeskirjade alusel regionaalabi kaardile kantud piirkonnad maakondades, kus elab üle 12,5 elaniku ruutkilomeetri kohta.

Tabel 2

Maakond Vallad Sør-Trøndelag Tydal, Selbu, Midtre Gauldal, Holtålen, Røros, Meldal, Rennebu, Oppdal, Osen, Roan, Åfjord, Bjugn, Rissa, Agdenes, Ørland, Frøya, Hitra, Snillfjord, Hemne Møre og Romsdal Aure, Smøla, Halsa, Rindal, Surnadal, Sunndal, Tingvoll, Gjemnes, Averøy, Eide, Aukra, Sandøy, Midsund, Nesset, Rauma, Vestnes, Haram, Stordal, Stranda, Norddal, Ørsta, Volda, Herøy, Sande, Vanylven, Kristiansund, Frei Hordaland Masfjorden, Fedje, Modalen, Vaksdal, Austevoll, Samnanger, Kvam, Voss, Granvin, Ulvik, Eidfjord, Ullensvang, Odda, Jondal, Kvinnherad, Tysnes, Fitjar, Etne Rogaland Vindafjord, Utsira, Kvitsøy, Finnøy, Sauda, Suldal, Hjelmeland, Lund, Sokndal Vest-Agder Sirdal, Kvinesdal, Hægebostad, Audnedal, Åseral, Marnardal, Flekkefjord, Farsund Buskerud Nore og Uvdal, Rollag, Flesberg, Krødsherad, Sigdal, Hol, Ål, Hemsedal, Gol, Nes, Flå Østfold Rømskog, Marker, Aremark

Kaardile kantud piirkondades elab kokku 374 739 inimest ning nende keskmine asustustihedus on 5,8 elanikku ruutkilomeetri kohta.

Tabelis 3 on toodud elanike arv ja asustustihedus kõigis NUTS III tasandi piirkondades ja NUTS III tasandi piirkondade osades, mis ettepaneku kohaselt on regionaalabikõlblikud.

Tabel 3

NUTS III tasand/NUTS III tasandi piirkondade osad Elanike arv 2005 Asustustihedus (/km2) Østfold (8) 5 331 6,0 Hedmark (9) 71 875 3,2 Oppland (9) 70 611 3,3 Buskerud (8) 32 291 3,1 Telemark (9) 65 680 4,7 Aust-Agder (9) 25 826 3,8 Vest-Agder (8) 31 942 6,0 Rogaland (8) 29 510 6,2 Hordaland (8) 73 630 5,9 Sogn og Fjordane (10) 107 032 5,7 Møre og Romsdal (8) 132 586 9,9 Sør-Trøndelag (8) 68 480 4,1 Nord-Trøndelag (9) 90 881 4,4 Nordland (10) 236 825 6,2 Troms (10) 152 741 5,9 Finnmark (10) 73 074 1,5 Kokku 1 268 515 4,5

Ettepaneku kohaselt tunnistatakse regionaalabikõlblikuks 286 valda, kus elab 1. jaanuari 2005 seisuga kokku 1 268 515 inimest, mis moodustab 27,5 % Norra elanikkonnast.

3.2. Abi ülemmäärad

Norra ametiasutused teevad ettepaneku, et kõigi kaardile kantud piirkondade suhtes tuleks kohaldada suurimat abi osatähtsust.

Tabelis 4 on esitatud Norra teatatud abi osatähtsuse määrad.

Tabel 4

Geograafiline piirkond Üldised abi ülemmäärad (toetuse brutoekvivalent) (11) Täiendav toetusmäär keskmise suurusega ettevõtetele (12) (toetuse brutoekvivalent) Täiendav toetusmäär väikeettevõtetele (toetuse brutoekvivalent) (13) Kõik abikõlblikud piirkonnad 15 % 10 % 20 %

II. HINNANG

1. Teavitamise kord

Riigiabi suuniste peatükis 25.B.7 (14) on sätestatud, et „EFTA riigi piirkonnad, mis erandite kohaldamisel on õigus saada investeeringuteks ettenähtud regionaalabi, ning igale piirkonnale heaks kiidetud alginvesteeringuteks ettenähtud abi osatähtsuse ülemmäärad moodustavad EFTA riigi regionaalabi kaardi”.

Kaardi koostamine ei tähenda veel mis tahes otsetoetuste andmist EMPi lepingu artikli 61 lõike 1 tähenduses. Kuid kaardi heakskiitmine koos regionaalabi suunistega moodustavad regionaalabi kavade alusel toetuse andmise raamistiku.

Vajalike meetmete vastuvõtmisega nõustus Norra valitsus esitama ühtse regionaalabi kaardi vastavalt järelevalve- ja kohtulepingu protokolli nr 3 I osa artikli 1 lõikele 3. (15)12. juuni 2006 teatis (toiming nr 377954) on täielik. Norra ametiasutused on sellega täitnud oma kohustuse, mille nad võtsid, nõustudes vajalike meetmete võtmise ning järelevalve- ja kohtulepingu protokolli nr 3 I osa artikli 1 lõikega 3. Seetõttu hindab järelevalveamet teatist tulenevalt peatüki 25B.7 lõikest 86 vastavalt järelevalve- ja kohtulepingu protokolli nr 3 I osa artikli 1 lõikes 3 sätestatud korrale.

Järelevalveamet hindab teatist riigiabi suuniste peatükis 25.B.3–4 sätestatud kriteeriumide alusel.

2. Asjakohaste riigiabi eeskirjade kohaldamine

2.1. Metoodika ja ulatus

Norra ametiasutused tegid EMPi lepingu artikli 61 lõike 3 punktis c sätestatud eranditele vastavate piirkondade kindlaksmääramiseks vastavalt riigiabi suuniste peatükile 25.B.3.3.2 ettepaneku rakendada kahel geograafilisel üksusel põhinevat meetodit.

Norra ametiasutused teatasid, et Finnmarki, Tromsi, Nordlandi ja Sogn og Fjordane maakonnad kantakse kaardile vastavalt riigiabi suuniste peatüki 25.B.3.3.2 lõikele 22, milles on sätestatud:

„Järelevalveamet leiab, et järgmised piirkonnad võivad vastata tingimustele, mille alusel asjaomased EFTA riigid valivad välja piirkonnad, millele võib anda investeeringuteks ettenähtud regionaalabi vastavalt artikli 61 lõike 3 punktis c sätestatud erandile:

a) hõredalt asustatud piirkonnad: nendeks piirkondadeks on peamiselt NUTS II geograafilised piirkonnad, kus asustustihedus on alla 8 elaniku ruutkilomeetri kohta või NUTS III geograafilised piirkonnad Norra (…) puhul, kus asustustihedus on alla 12,5 elaniku ruutkilomeetri kohta”.

Finnmarki maakonna asustustihedus on 1,5 elanikku ruutkilomeetri kohta (kogu rahvaarv on 73 074). Tromsi maakonna asustustihedus on 5,9 elanikku ruutkilomeetri kohta (kogu rahvaarv on 152 741). Nordlandi maakonna asustustihedus on 6,2 elanikku ruutkilomeetri kohta (kogu rahvaarv on 236 825). Sogn og Fjordane maakonna asustustihedus on 5,7 elanikku ruutkilomeetri kohta (kogu rahvaarv on 107 032).

Seepärast leiab järelevalveamet, et ettepaneku see osa vastab peatükis 25.B.3.3.2 esitatud kriteeriumidele.

Riigiabi suuniste peatüki 25.B.3.3.2 lõike 22 punktis a jätkatakse:

„Selliste piirkondade valikul on lubatud siiski teatav paindlikkus, järgides järgmisi piiranguid:

— paindlikkust piirkondade valikul ei tohi käsitleda selliselt, et abiga hõlmatud elanike arv suureneks;

— paindlikuks käsitlemiseks kõlblike NUTS III piirkondade asustustihedus peab olema alla 12,5 elanikku ruutkilomeetri kohta;

— sellised piirkonnad peavad külgnema NUTS III piirkondadega, mis vastavad väikese asusutustiheduse kriteeriumile”.

Riigiabi suunistes on selgesõnaliselt ette nähtud võimalus rakendada teatavat paindlikkust regionaalabikõlblike piirkondade valikul, kui on täidetud järgmised kolm tingimust:

i) paindlikkust piirkondade valikul ei tohi käsitleda selliselt, et abiga hõlmatud elanike arv suureneks Järelevalveamet leiab, et see tingimus on täidetud, kuna piirkondades, mis on hõredalt asustatud piirkondade kaardilt välja jäetud ning mis algselt vastavad hõreasustuse tingimustele, elab 445 006 inimest (vt tabel 1 eespool). Paindlikkuseeskirju rakendades kaardile kantud piirkondades elab 374 739 inimest, nagu on viidatud eespool esitatud tabeli 2 all asuvas tekstis.

ii) paindlikuks käsitlemiseks kõlblike NUTS III piirkondade asustustihedus peab olema alla 12,5 elanikku ruutkilomeetri kohta Asustustiheduse poolest paindlikkuse tingimustele vastavad NUTS III tasandi osad on järgmised; (16) Østfold (6,0 elanikku/km2), Buskerud (3,1 elanikku/km2), Vest-Agder (6,0 elanikku/km2), Rogaland (6,2 elanikku/km2), Hordaland (5,9 elanikku/km2), Møre og Romsdal (9,9 elanikku/km2) ja Sør-Trøndelag (4,1 elanikku/km2). Järelevalveamet leiab, et on täidetud nõue, mille kohaselt peab paindlikkuseeskirjade tingimustele vastavate NUTS III osade asustustihedus olema alla 12,5 elaniku ruutkilomeetri kohta.

iii) paindlikuks käsitlemiseks kõlblike NUTS III piirkondade asustustihedus peab olema alla 12,5 elanikku km2 kohta Paindlikkuseeskirjade tingimustele vastavad NUTS III piirkondade osad (Østfold, Buskerud, Vest-Agder, Rogaland, Hordaland, Møre og Romsdal, Sør-Trøndelag) külgnevad NUTS III piirkondadega, mis vastavad hõreasustuse kriteeriumidele (Hedmark, Oppland, Telemark, Aust-Agder, Sogn og Fjordane, Nord- Trøndelag, Nordland, Troms and Finnmark), nagu on kujutatud regionaalabi saamiseks esitatud piirkondade geograafilisel kaardil, mis on esitatud käesoleva otsuse 1. lisas. (17) Seega leiab järelevalveamet, et kõnealune tingimus on täidetud. Norra ametiasutuste poolt abikõlblikuks kavandatud osa kogu rahvastikust (27,5 %) jääb alla peatükis 25.B.3.3.1 sätestatud riigi rahvastiku osa ülempiirile 29,08 %. (18) Käesoleva otsuse 2. lisas on loetletud vallad, mis Norra ametiasutuste ettepaneku kohaselt on regionaalabikõlblikud.

2.2. Abi ülemmäärad

Norra ametiasutused on teinud ettepaneku kehtestada kõigile regionaalabi kaardile kantud piirkondadele antava abi üldiseks ülemmääraks suurettevõtete puhul 15 % toetuse brutoekvivalendist, millele keskmise suurusega ettevõtete puhul lisandub 10 % ja väikeetevõtete puhul 20 %.

Selline lähenemine on kooskõlas riigiabi suuniste peatüki 25.B.4.1.2 tingimustega, (19) milles on sätestatud: „Hõredalt asustatud piirkondadel (mis vastavad NUTS III tasandile või on sellest väiksemad) ja NUTS III piirkondadel või nende osadel, millel on ühine maismaapiir riigiga, mis ei ole Euroopa Majanduspiirkonna ega EFTA liikmesriik, on alati õigus saada abi, mille osatähtsus on 15 % brutoekvivalendina.”

Lisaks sellele on riigiabi suunistes (20) sätestatud, et „väikestele ja keskmise suurusega ettevõtetele antava abi puhul võib jaos 25.B.4.1.2 (vt lõige 37 eespool) sätestatud toetusmäärasid suurendada 20 % võrra brutoekvivalendina väikeettevõtete puhul ja 10 % võrra brutoekvivalendina keskmise suurusega ettevõtete puhul”.

Seepärast teeb järelevalveamet järelduse, et Norra ametiasutuste kavandatav investeeringuteks ettenähtud regionaalabi suurim osatähtsus on kooskõlas riigiabi suunistega.

3. Otsuse ulatus ja abi kumuleerumine

Toetatavate piirkondade kaart kehtib põhimõtteliselt 1. jaanuarist 2007 kuni 31. detsembrini 2013. Kuid vastavalt riigiabi suuniste peatükile 25.B.7 (21) võidakse 2010. aastal teha kaardist vahekokkuvõte.

Otsusega ei piirata järelevalveameti volitusi vaadata kaart vajaduse korral läbi enne eespool nimetatud perioodi lõppu vastavalt järelevalve- ja kohtulepingu protokolli nr 3 I osa artikli 1 lõikele 1.

Norra ametiasutustele tuletatakse meelde, et vastavalt riigiabi suuniste peatükile 24.B.3.3.6koostoimes riigiabi suuniste peatükiga 24.B ei tohi artikli 61 lõike 3 punktile c vastavates piirkondades regionaalabi kavade kohaldamisel laevaehituse sektorile anda abi kehtestatud 12,5 % suurusest ülemmäärast rohkem. (22) koostoimes riigiabi suuniste peatükiga 24.B ei tohi artikli 61 lõike 3 punktile c vastavates piirkondades regionaalabi kavade kohaldamisel laevaehituse sektorile anda abi kehtestatud 12,5 % suurusest ülemmäärast rohkem.

Kavandatavad abi ülemmäärad on kumulatiivsed, st nad moodustavad konkreetsele investeeringuprojektile kõigist riiklikest allikatest antava investeeringuteks ettenähtud regionaalabi ülemmäära.

Lisaks sellele ei tohi investeeringuteks ettenähtud regionaalabi anda kumuleerivalt vähese tähtsusega abiga, et vältida eesmärgiga hiilida mööda samade abikõlblike kuludele riigiabi suunistes sätestatud kõrgeimatest toetusmääradest.

Kõigist regionaalabi kavadest, mille suhtes ei kohaldata grupierandi eeskirju ning mis jõustuvad pärast 31. detsembrit 2006, tuleb järelevalveametit teavitada vastavalt järelevalve- ja kohtulepingu protokolli nr 3 I osa artikli 1 lõikele 3.

Lisaks eelnevale tuletatakse Norra ametiasutustele meelde, et vastavalt riigiabi suuniste peatükile 25.B.8 tuleb vajadusel muuta kõiki olemasolevaid regionaalabi kavasid, sealhulgas investeerimisabi, mida antakse pärast 31. detsembrit 2006 ja mille suhtes ei kohaldata grupierandi eeskirju, ning tehtud muudatustest teatada järelevalveametile vastavalt järelevalve- ja kohtulepingu protokolli nr 3 I osa artikli 1 lõikele 3.

4. Järeldused

Esitatud toetatavate piirkondade kaart vastab riigiabi suuniste nõuetele ning EMP lepingu artikli 61 lõike 3 punkti c alusel võib järelevalveamet abikõlblike piirkondade kaardi heaks kiita,

ON VASTU VÕTNUD JÄRGMISE OTSUSE:

Artikkel 1

Järelevalveamet on otsustanud kiita heaks Norra toetatavate piirkondade kaarti ja abi suurimat osatähtsust käsitleva ettepaneku, mis saadeti komisonile 12. juuni 2006. aasta kirjaga. Käesoleva otsuse I lisas esitatud Norra regionaalabi kaart aastateks 2007–2013 on riigiabi suuniste peatüki 25.B lahutamatu osa. Käesoleva otsuse II lisas on loetletud kõik regionaalabikõlblikud vallad.

Artikkel 2

Ilma et see piiraks järelevalve- ja kohtulepingu protokolli nr 3 I osa artikli 1 lõike 1 kohaldamist, tuleks investeeringuteks ettenähtud regionaalabikõlblike piirkondade kaarti kohaldada 1. jaanuarist 2007 kuni 31. detsembrini 2013.

Artikkel 3

Käesolev otsus on adresseeritud Norra Kuningriigile.

Artikkel 4

Üksnes ingliskeelne versioon on autentne.

Koostatud Brüsselis 19. juuli 2006 EFTA järelevalveameti nimel Bjørn T. GRYDELAND esimees Kristján Andri STEFÁNSSON kolleegiumi liige

(1) Edaspidi „järelevalveamet”.

(2) Edaspidi „EMP leping”.

(3) Edaspidi „järelevalve- ja kohtuleping”.

(4) Suunised EMP lepingu artiklite 61 ja 62 ning järelevalve- ja kohtulepingu protokolli nr 3 artikli 1 kohaldamiseks ja tõlgendamiseks, mille EFTA järelevalveamet on vastu võtnud ja välja andnud 19. jaanuaril 1994 ning mis on avaldatud EÜT L 231 ja EMP kaasandes 3.9.1994 nr 32. Suuniseid muudeti viimati 9. aprillil 2006. Edaspidi „riigiabi suunised”. Riigiabi suunised on kättesaadavad aadressil http://www.eftasurv.int/fieldsofwork/fieldstateaid/guidelines/

(5) Lõige 92.

(6) Vastavalt Euroopa Ühenduste Komisjoni ja Euroopa Ühenduste Statistikaameti 2001. aasta väljaandele „EFTA riikide ja kandidaatriikide statistilised piirkonnad”.

(7) Elanikkonna andmed on edaspidi esitatud seisuga 1. jaanuar 2005.

(8) NUTS III tasandi piirkondade osad, mis ettepaneku kohaselt on abikõlblikud (vt tabel 2 eespool).

(9)

(°) Hõredalt asustatud maakonnad, mis ei ole tervikuna kaardile kantud. Numbrid kajastavad andmeid kaardile kantud maakonna osade kohta.

(10)

(') Hõredalt asustatud maakonnad, mis on tervikuna kaardile kantud.

(11) Brutotoetusekvivalent.

(12) Komisjoni 25. veebruari 2004. aasta määrus (EÜ) nr 364/2004, millega muudetakse määrust (EÜ) nr 70/2001, ELT L 63, 28.2.2004 lk 22, I lisa, mis on inkorporeeritud EMP lepingusse XV lisa punkti 1f kaudu EMP ühiskomitee otsusega nr 131/2004, 24.9.2004 (ELT L 64, 10.3.2005, lk 67 ja EMP kaasanne nr 12, lk 42) või mis tahes muu järgnev määrus.

(13) Vt joonealust märkust 7.

(14) Lõige 81.

(15) Lõige 85.

(16) Vt tabel 3 eespool.

(17) Aremark’i, Rømskog’i ja Markeri vallad (mis paiknevad Østfoldi NUTS III tasandi piirkonnas), mis küll ei külgne rangelt ülejäänud toetatavate aladega kaardil, on kantud kaardile, kuna nende valdade ja NUTS III tasandi piirkonna Hedmark’i vaheline kaugus on alla 10 kilomeetri ning nende valdade rahvastiku tihedus on väga madal (keskmiselt 6 elanikku/km2). Nende valdade kogu elanikkonna arv on 5 331 Kaardile on kantud Aremarki, Rømskogi ja Markeri vallad (mis paiknevad Østfoldi NUTS III tasandi piirkonnas), mis rangelt võttes ei külgne kaardile kantud ülejäänud toetatavate aladega, on kantud kaardile, kuna nende valdade ja NUTS III tasandi piirkonna Hedmarki vaheline kaugus on alla 10 kilomeetri ning nende valdade rahvastiku tihedus on väga madal (keskmiselt 6 elanikku/km2). Nende valdade rahvaarv on kokku 5 331.

(18) Lõige 21.

(19) Lõige 37.

(20) Lõige 38.

(21) Lõige 89.

(22) Lõike 26 punkt c.

I LISA Norra regionaalabi kaart 2007–2013 Elanikkond 27,5 %